FÅR BRUKE OVERSKUDDINFORMASJON: En lovendring vil trolig gi politiet lov til å bruke overskuddsinformasjon fra hemmelig overvåkning. Illustrasjonfoto: Cornelius Poppe / SCANPIX

Politiet får bruke overskuddsinformasjon

Regjeringen kommer politiet i møte i deres ønske om å lempe på beviskravene etter skjult overvåking. Nå skal politiet få bruke overskuddsinformasjon fra hemmelig overvåking

6. juni 2013

Artikkelen er over syv år gammel

I dag kan ikke politiet bruke slik overskuddsinformasjon som bevis i en rettssak, skriver Aftenposten. Bare overskuddsinformasjon om svært alvorlig kriminalitet, i hovedsak med strafferamme på minst 10 år i fengsel, kan i dag brukes.

Hvis Stortinget godtar den foreslåtte lovendringen, vil en person som innrømmer skattesnusk på telefon, kunne bli straffeforfulgt, uten at han selv egentlig var overvåket. Lovendringen gjelder også romavlytting.

Justisdepartementet begrunner lovforslaget med at dagens forbud mot overskuddsinformasjon «harmonerer dårlig med politiets generelle plikt til å forebygge og oppklare straffbare handlinger.»

Det vil imidlertid ikke vil være fritt fram for slik bevisbruk. Blant annet er det bare statsadvokaten som kan ta ut en tiltale basert på overskuddsinformasjon etter hemmelig overvåking. (©NTB)

Publisert: 06.06.13 kl. 05:06

Mer om Politiet